Eleki Krónika – 2007. május

XXVI. Békés Megyei Nemzetiségi Klubtalálkozó
2007. május 19-én került sor a XXVI. Békés Megyei Nemzetiségi Klubtalálkozóra, amelynek városunk ad otthont minden évben. A csoportok 8:00-9:00 óráig gyülekeztek. A rendezvény a hagyományos hírverő-hívogató tánccal kezdődött, amit az Elek Táncegyüttes adott elő a művelődési központ előtti téren. Ezután a csoportok bevonultak a nagyterembe ahol terített asztal és frissen sült pogácsa várta a vendégeket. Árgyelán György az intézmény -igazgatója rövid köszöntője után Dr. Heim Lajosné üdvözölte a találkozóra érkezett csoportokat meghívott vendégeket .  Ezután Turóczy András a Békés Megye Nemzetiségi ,Vallásügyi , Ifjúsági és Sport Bizottságának alelnöke nyitotta meg a rendezvényt,emlékeztetve arra ,hogy milyen fontos a nemzetiségi nyelv és kultúra ápolása. Elmondta milyen nagy örömmel jött el a rendezvényre és milyen fontosnak tartja az ilyen és hasonló rendezvényeket a kisebbségek kultúrájának megőrzésében. Ezután következett a helyi és a vendég együttesek bemutatkozása. Az ének és táncbemutatók egymás után váltották egymást. A bemutatók végeztével  Molnár Márton a Magyarországi Nemzeti és Etnikai Kisebbségekért Közalapítvány igazgatója az elhangzott és bemutatott műsorszámokat méltatta és arra biztatta a jelenlévőket , hogy használják őseik nyelvét, szokásait, kultúráját mert ezzel is színesítik az együtt élő többség és kisebbség mindennapi kultúráját. Ezután Molnár Márton igazgató és Dr. Heim Lajosné  Elek város alpolgármestere oklevéllel és ajándékkal ismert el valamennyi csoportnak és műsort adó egyénnek a produkcióját.  A délelőtt befejezéseként közös ebéden vett részt a vendégsereg, majd a májusfa kitáncolására került sor. A rendezvényen az alábbi csoportok vettek részt: Nyugdíjas Énekkar (Elek); Mezőmegyeri Asszonykórus; Elek Táncegyüttes; Ecsgfalvi Népdalkör; Orgován Népdalkör (Békéscsaba); „HORENKA” Szlovák Hagyományőrző Népdalkör (Kétsoprony); „Csaba” Pávakör; Rozmaring Népdalkör (Tótkomlós); Vadvirág Pávakör (Szabadkígyós); Kaláris Alapfokú Művészetoktatási Intézet és Német Kisebbségi Önkormányzat (Kétegyháza); Csabaszabadi Dalkör; Szlovák Népdalkör (Szarvas); Kékvirág Nyugdíjas Egyesület (Dombiratos).
Árgyelán Erzsébet

A Körösök zászlóshajói siklani akarnak: Békés megye esélyei
Elkészült Békés megye integrált esélyteremtési terve, amely a 2007-től 2013-ig tartó időszakra szól. A cél a vállalkozások, önkormányzatok és civil szervezetek megújulásának segítése, tudás- és tőkevonzó képességének erősítése. A szerkezetváltás javítaná a foglalkoztatás és jövedelemtermelő képesség mutatóit, elősegítené a hátrányos helyzetű térségek és rétegek felzárkózását. A konkrét intézkedéseket úgynevezett zászlóshajó programok alkotják, amelyek – hogy stílusosak legyünk – siklani akarnak a Körösök vizein, vidékein. A zászlóshajók rakományai, e programok jobbá tennék Békés megye elérhetőségét, célkeresztbe állítják a munkahelyeket, gondoskodnak az idősekről. Természetesen ezen elgondolásokon kívül is megvalósulhatnak fejlesztések a megyében, hiszen e programok főleg kereteket kívánnak adni, vonzani a munkahelyet teremtő magántőkét. Földrajzi értelemben Közép-Békés húzóereje pozitív mintát adhat. Észak-Békés gazdasága fejlesztendő, Dél-Békésé pedig felzárkóztatandó. A fejlesztési források megszerzéséhez a megye vezetése eredményes lobbit kíván hozzátenni. Afféle ernyőstratégiát szeretnénk folytatni: védelmet nyújtani a meglévő értékeknek, a továbblépés útját pedig egyengetni. A gyengeségeink leküzdhetők, vannak erősségeink, és lesznek lehetőségeink.
Békéscsaba, 2007. április 18.
Domokos László, a Békés Megyei Közgyűlés elnöke

Pünkösdi gondolatok!
Ha naptárainkba tekintünk, örülhetünk, hiszen hamarosan ismét egy nappal hosszabb lesz a hétvégénk. Otthon lehetünk, pihenhetünk. Ha az idő is engedi, rendezgethetjük virágos kertjeinket, kapálgathatjuk növényeinket. Vagy akár kirándulhatunk is egy nagyot. De persze beiktathatunk egy kis rokonlátogatást is. Lényeg, hogy nem kell dolgozni mennünk. Ünnepről lévén szó. Apropó ünnep. De vajon mit is ünneplünk Pünkösdkor? Mi ez a piros betűs nap? Pünkösd nem más, mint a tavasz nagy keresztény ünnepe, amely az idén május 27-28-ára esik. Ezt az ünnepet mindig húsvét után 50 nappal „szokás megtartani”. A Kereszténység történetében nagyon nagy jelentősége van ennek a napnak. 
özel kétezer évvel ezelőtt ezen a napon kezdődött el az első keresztény gyülekezet élete és története. A Biblia, Isten igéje, Az Apostolok cselekedetei 2. rész 1-4 versében így ír erről:    
„Amikor pedig eljött a pünkösd napja, és mindnyájan együtt voltak ugyanazon a helyen, hirtelen hatalmas szélrohamhoz hasonló zúgás támadt az égből, amely betöltötte az egész házat, ahol ültek. Majd valami lángnyelvek jelentek meg előttünk, amelyek szétoszlottak, és leszálltak mindegyikünkre. Mindnyájan megteltek Szentlélekkel, és különféle nyelveken kezdtek beszélni; úgy, ahogyan a lélek adta nekik, hogy szóljanak.” 
Ki töltetett tehát a Szentlélek Jézus tanítványaira. Ez történt pünkösdkor, erre emlékeznek a keresztények szerte a világon. A pünkösdi rózsák megcsodálásakor, a pihenés alatt ha tehetjük elmélkedjünk el mi is ezen gondolatokon. Minden kedves Eleki Krónika olvasónak áldott pihenést és kellemes időtöltést kívánok erre a hosszú pünkösdi hétvégére.
Forgács Tibor, teológia szakos hallgató

Jeles napok májusban
Május régi magyar neve: PÜNKÖSD HAVA, a hónap legjelesebb egyházi ünnepe után.
Május l. – a munka ünnepe, de a természet újjászületésének szimbóluma is.
Ilyenkor állítanak a legények májusfát annak a lánynak, akit kiválasztottak. A fát éjszaka vágták ki, és titokban állították fel a lányos háznál. A fát szalagokkal, zsebkendőkkel, virágokkal, vagy teli üveg borral díszítették fel. Eleken ma is hagyomány a májusfa kitáncolása, általában május utolsó szombatján.
Május 4. – Flórián napja
Ő a tűzoltók és a tűzzel dolgozók védőszentje volt.
Május 12. – Pongrác
Május 13. – Szervác
Május 14. – Bonifác
Ők ókeresztény vértanuk voltak, akik hitükért haltak meg. Régi megfigyelés szerint a tavaszi meleg időjárás május közepére hirtelen hidegre fordulhat ezen a három napon. Íme egy rigmus:
„Szervác, Pongrác, Bonifác, mind a fagyosszentek,
  Hogy a szőlő el ne fagyjon, füstöljenek kentek!”
Május l6. – Napomuki Szent János napja
A gyónási titkot megőrző cseh vértanú ünnepe, akinek a szobra általában vizek közelében áll. A hajósok, vízimolnárok védőszentje volt.
Május 25. – Orbán napja
Orbán a szőlőtermesztők, kádárok, kocsmárosok patrónusa. A régi hagyomány a fagyosszentek közé sorolja. Az Orbán-napi hideg leginkább a szőlőnek árt.
Áldozócsütörtök – Jézus mennybemenetelének napja, a húsvét utáni negyvenedik napon. Sok templom búcsúnapja.
PÜNKÖSD – ezt az ünnepet a keresztény egyház annak emlékére tartja, hogy Jézus mennybemenetele után a Szentlélek leszállt az apostolokra.
Nádor Mária

Nyílt levél az olvasókhoz.
Kedves Eleki Krónika olvasói! Rostásné Hotya Valéria elköszönök az újságtól, Önöktől. Indokaim: öreg, fáradt, nagyon beteg, magányos vagyok. Képtelen a további írásra. Ezúton szeretném megköszönni, Önöknek, hogy olvasták cikkeimet, verseimet. Ars poeticám: Látni és láttatni, szeretetet adni és elfogadni. Köszönöm a Főszerkesztő Úrnak, valamennyi kollégámnak az együttműködésüket. A csapatba való tartozást: Árgyelán Györgynek, Rapajkó Tibornak, Lantos Mihálynénak, és nagyon kedves barátnőmnek Nádor Máriának. Köszönöm a bizalmat Pluhár László Polgármester Úrnak, Dr. Heim Lajosnénak, Turóczy András úrnak. Az eleki Románokért Egyesület Vezetőjének Dr. Szelezsán Jánosnak, Drágos József úrnak a Cigány Egyesület elnökének. Köszönöm az interjú alanyaimnak a beszélgetést. /bocsánat, ha valakit kihagyok, nagyon sok kedves eleki emberrel beszélgettem./
Élettörténeteim szereplői Eleki emberek, kérem engedjék meg, hogy név szerint is bemutassam őket. "Szeptemberi emlék" az asztalos, aki visszaadta a pénzt: Hotya Mihály. A részes aratásról az IdősekOtthonában beszélgettünk. A tanítónéni: Erdődiné Marikanéni. Marika néni bőrében, aki a különös húsvétról mesélt én voltam. Köszönöm mindenkinek a segítséget: Busa tanár úrnak, Nicu Cornél úrnak, Szabó Tibornak, Hotya Péternek, Rocskár Jánosnénak, a Humán Szolgáltató Központnak, a Rákellenes Liga Eleki Szervezetének, a Nyugdíjas Egyesületnek, Ramasz Istánnak. Köszönöm a beteg gyermekek szüleinek, hogy talán egy kicsit segíthettem. De köszönöm a kritikákat is: a sérült gyermek anyukájának és barátnőjének, a mozgáskorlátozott egyesület vezetőjének. Kívánok mindenkinek jó egészséget!
A viszontlátásra! Tisztelettel üdvözli Önöket: az Eleki Krónika, volt újságírója:
Rostásné Hotya Valéria
A szerkesztőséget meglepte Valika hirtelen jött döntése,de tudomásul vesszük és kívánunk neki jó egészséget, jókedvet, sok jó barátot– Mi azok maradunk!
Árgyelán György főszerkesztő

Megnyerte a gázrészvény pert az Eleki önkormányzat a Magyar Állammal szemben
Négy évvel ezelőtt Elek város két szomszédos település társaságában pert indított az állammal szemben az átadott gázvagyon felértékelése és elszámolása –annak elmaradt részének kifizetésére. Pluhár László polgármester jelentette be a testületi ülésen, hogy 35000000 azaz harmincöt millió forintot ítélt meg a bíróság Elek városának. Most újabb döntés elé érkezett a település - mire költsék ezt a pénzt ?- lehet tippet adni akár az újság hasábjain keresztül is, vagy személyesen a testületi ülésen.
arlan

Tavaszköszöntő helyett
Normális körülmények között a tavasz a legszebb évszak, amikor téli álmából, kábultságából éled, ébred a természet, virágba burkolódzik a határ. Az ember nem győz gyönyörködni a természeti jelenségekben. Szinte felélénkül az életkedve, egészen másként látja még a hétköznapi dolgokat is, hangsúlyozzuk: normális körülmények között. A korábbi elméleti előrejelzések napjainkban gyakorlatot öltöttek, nyakunkon  a globális felmelegedés, és, hogy a baj nem jár egyedül, a Kárpát-medence sajátos földrajzi fekvéséből fakadóan, az uniós átlag 1fok C felmelegedés errefelé 1,4 fok C- ra módosul. A meteorológusok az idei nyárra jelzik a minden idők legforróbb, legaszályosabb nyarát, sajnos ez a hő rekord csupán egy évig lesz érvényben, mert a rákövetkező évben, években már meg fog dőlni, és ez a folyamat nem szakad meg. Emiatt természetesen szenvedni fog a természet, az állatvilág, és maga az ember. Az a legborzasztóbb, hogy mindezért kizárólagosan az ember a felelős. A romlási folyamat ellen semmit sem tesznek azok, akik tehetnének, a gazdasági érdekek legyőzik a józan ész logikáját. Pusztuljon, vesszen a természet, de mi akkor is jól fogunk élni, gondolhatják, mert hangosan senki sem mondja ki. Természetesen már régóta bebizonyosodott, hogy a természet elleni harcot sohasem az ember fogja megnyerni! Mindehhez szelíd adalékként idézzük azt a bölcs indián mondást, amely feltérképezi a valóság végeredményét: „Ha majd az ember kivágja az utolsó fát, ha majd megmérgezi az utolsó folyót és kifogja az utolsó halat, rájön, hogy a pénz nem ehető!”Ennél frappánsabbat mi sem mondhatunk, csak reménykedünk, mert a remény hal meg utoljára.
- bernát -

Rendőrségi hírek
Az elmúlt időszakban végzett napi tevékenységünk során jelentősen megnőtt a feladatunk az országos szinten elrendelt közlekedési jellegű akciók végrehajtása miatt, melyet a határőrséggel közösen együttműködve végzünk a balesetek megelőzése érdekében. Az elmúlt egy hónapban közel 100 fő lett a kisebbfokú szabálysértések miatt helyszíni bírsággal súlytva, és mintegy 25 fő ellen kezdeményeztünk kiemelt közlekedési szabálysértések miatt feljelentést. Ezek nagyobb része engedély nélküli vezetésből, ittas vezetésből, műszaki érvényességének lejártából tevődik össze. Ennek ellenére három esetben fordult elő közlekedési baleset, melyben 2 fő könnyű sérülést szenvedett. Bűnügyi szempontból elmondható, hogy a folyamatos ügyek során az eltelt hónapban 2 fő lett elfogva szándékos bűncselekmény elkövetése közben, és 11 fő lett előállítva bűncselekmény elkövetése miatt. Így került előállításra az a helybéli lakos is, aki az Eleki Katolikus Temetőben sírt rongált és különböző tárgyakat lopott el a sírról. Továbbra is várjuk, azokat a lakossági jelzéseket, amikor idegen személyek jelennek meg a településen különböző használati tárgyakat árulva, az esetleges bűncselekmények megelőzése érdekében. A közbiztonsági helyzetet értékelve megállapítható, hogy az eltelt időben közel 10 szabálysértési feljelentést kezdeményeztünk, többek között rendzavarás, veszélyes fenyegetés és közbiztonságra különösen veszélyes eszközök birtoklása miatt. Végezetül megemlíteném, hogy a május 1-jén történt rendezvénybiztosítások az elmúlt évekhez hasonlóan esemény nélkül zajlottak le. 
Lejegyezte: Lantos Mihályné
Az adatokat adta: Tóth András r. ftzls.

Emlékek az eleki cserkészcsapat történetéből V.
1946. július 19-én Rajk László /1909-49/ akkori belügyminiszter koholt vádak alapján feloszlatta a Magyar Cserkész Szövetséget. /A valódi ok azonban az volt, hogy a Magyar Kommunista Párt ki akart szorítani minden vele szemben álló erőt, így a vallásos cserkészetet is./ Az is igaz, hogy már július 22-én megalakult egy másik szövetség, a Magyar Cserkészfiúk Szövetsége, de "természetesen" azt is betiltották 1949 végére. /Ament Andor Miksa könyve alapján bizonyítani tudjuk, hogy Eleken addig létezett cserkészet valamilyen formában, ameddig a rezsim engedte!/ A II. világháború után minden szépen és jól indult az eleki cserkészeknél is. 1945 szilveszterén a kultúrházban sikeres műsoros cserkészbálat rendeztek, a háttérben azonban már feltűnnek a baljós erők: "Nem égtek az utcai lámpák, korom sötét volt. A kultúrház bejárati kapujával szemben állt egy hatalmas vastag törzsű tölgyfa. Visszajövet nem vettem észre idejében a fa mögött lesben álló alakokat. Már a bejárati ajtóhoz értem, amikor neszezést hallottam, és abban a pillanatban a fa mögül kilépő két alak egyike hátulról leütött, és elestem, a másik arcul vágott gumibottal. Felismertem a két személyt. Hamar magamhoz tértem. Az egyik egy orosz katona, a másik egy helybeli segédrendőr volt."
Ament Andor visszaemlékezéséből kiderül az is, hogy a háború után kik próbálkoztak az eleki cserkészet szervezésével, vagyis Wagenhofer Ede plébános, Varsándi /Wittman/ Boldizsár, Reisz /Radványi/ György, Schneider /Popa/ György, Kosztán /Szegedi/ Miklós, de mások is! Az eleki cserkészek 1946-ban Hammer Pál tanyáján néhány napos tábort is szerveztek, de később erre már nem volt lehetőség, mert Hammertől mindent elvettek! Még a politikai rendőrség egy tagja is "meglátogatta" az eleki cserkészeket, de akkor még békén hagyták őket, mert azt tapasztalták, nem politizálnak. A szerző így írja le a hivatalos eleki cserkészet végét: "1946-ban hivatalosan is befellegzett az eleki cserkészetnek, melyet beolvasztottak az Úttörő Szervezetbe. A ceremónián a cserkészcsapatot képviselő Kosztán Mihálynak át kellett adni a cserkészöveket, cserkészjelvényeket, árvalányhajat és a legnagyobb fájdalmukra a réz cserkészkürtöt is. Az úttörők vezetője, Tihanyi József tanító pedig átvette a trófeákat. Ezt a nyilvános ceremóniát azonban nem ő találta ki." Ament Andor Miksa: Emlékek az eleki cserészcsapat történetéből 1924-1946 című megjelenés előtt álló könyve alapján írta:
Rapajkó Tibor
Vége/?/

Ballagás…
Mérföldkő az ember életében a középiskola befejezése, hiszen sokak számára véget ér a gondtalan diákélet, akik pedig továbbtanulnak azokra is egy új korszak vár új feladatokkal, tervekkel. Az iskola biztonságot nyújtó falai közül kikerülve már egyedül kell megtalálnia mindenkinek a helyét a világban. A ballagást követő vizsgák során mindenkinek számot kell adnia arról a tudásról, melyet az elmúlt években szerzett meg és aminek jó hasznát veszik majd a későbbiekben. A tankönyvekből megtanult ismereteken túl azonban nagy szükség lesz azokra az útmutatásokra, tapasztalatokra, amit az iskola nyújtott a diákok számára a pedagógusok által. A tisztesség, a becsület, a szorgalom, a kitartás olyan értékek, melyek fontos útravalóul szolgálnak a diákok számára. Azzal is szembesülni kell azonban, hogy ma már nem elég egyfajta tudással rendelkezni. Nem lehet befejezni a tanulást, folyamatosan képeznie kell magát az embernek ahhoz, hogy megfelelő munkát találjon. Békés megyének is nagy szüksége van a jól képzett szakemberekre, azokra a fiatalokra, akik tanulmányaik után itt képzelik el a jövőjüket. Sok sikert kívánok minden végzős diáknak az előttük álló kihívásokhoz!
„Vándor vagy és minden nap tovább kell menned. Nem tudhatod, meddig élsz, s egyáltalán lesz-e időd, eljutni utad végcéljához….Ezért menj minden nap tovább, sebes lábakkal és szegényen is. Mert vándor vagy.”
/Márai Sándor/
Tisztelettel: Domokos László, Békés Megyei Közgyűlés elnöke

Olajfestmény kiállítás a Művelődési Központban
2007. május 16-án a Művelődési Központ kamara termében megnyílt Lévai Zsolt lökösházi festőművész kiállítása. Árgyelán György igazgató elmondta nagy örömmel és szívesen ad helyet a fiatal tehetségeknek a bemutatkozásra. Valamint örül annak is, hogy egyre több, a kisrégióban élő alkotó tárja a nyilvánosság elé alkotásait, ezzel is emelve  a régió kulturális színvonalát. A tárlat egyébként 2007. június 1-ig látogatható, valamint a festmények egy része meg is vásárolható.
Árgyelán Erzsébet

Testületi ülésekről
Elek város képviselő-testülete május 7-én tartotta soros ülését. Napirendek voltak:
1./ Jelentés a lejárt határidejű határozatok végrehajtásáról.
2./A 2006. évi zárszámadási rendelet végrehajtása
3./Egyszerűsített beszámoló
4./Az Eleki Víz- és Csatornamű Üzemeltető kft.  éves beszámolója a 2006-os évi üzleti tervéről.
5./Közművelődési rendelet felülvizsgálata
6./Egyebek, bejelentések
     A képviselő-testület a jegyzőkönyv hitelesítésére Drágos József és Pelle László képviselőket kérte fel. A testület elfogadta a lejárt határidejű határozatokról szóló jelentést. Elek város Önkormányzata képviselő-testülete a 2006. évi költségvetés végrehajtásáról szóló tájékoztatót és egyszerűsített beszámolót, valamint az Eleki Víz- és Csatornamű Üzemeltető kft. éves beszámolóját a 2006. évi üzleti tervéről, az előterjesztés szerint elfogadta. Elek Város Önkormányzata pályázatot nyújt be a Dél-Alföldi Regionális Fejlesztési Tanács által meghirdetett települési önkormányzati szilárd burkolatú belterületi közutak burkolat felújítására, amelynek keretében, amelynek keretében az eleki Táncsics utca I. (Kiss Ernő u. és Szt. István u. közötti szakasza), Táncsics utca II. (Szt. István u. és Ottlakai út közötti szakasza), Tompa, Bartók, Széchenyi, Madách utcák aszfaltozását kívánja megvalósítani. A pályázat támogatása esetén a beruházás összköltsége 38Forint, az igényelhető támogatás 22Ft. Az önkormányzat vállalja, hogy a pályázat támogatása esetén a szükséges 16Ft. önrészt biztosítja. Felhatalmazza a polgármestert a pályázat benyújtására és a pályázati program megvalósításával kapcsolatos nyilatkozatok megtételére és ügyek intézésére. Elek Város Önkormányzata képviselő-testülete a 2007. évi saját forrás összegét a 2007. évi költségvetésről szóló 1/2007. (II. 13.) Kt. Sz. rendeletében biztosítja. A képviselő-testület felhatalmazza a polgármestert a pályázat benyújtására és a szükséges további jognyilatkozatok megtételére. Elek Város Önkormányzata pályázatot nyújt be a Dél-Alföldi Regionális Fejlesztési Tanács által meghirdetett települési önkormányzati szilárd burkolatú belterületi közutak burkolat felújítására, amelynek keretében, amelynek keretében az eleki Kun Béla utca aszfaltozását kívánja megvalósítani. A pályázat támogatása esetén a beruházás összköltsége 10Ft., az igényelhető támogatás 6Ft. Az önkormányzat vállalja, hogy a pályázat támogatása esetén a szükséges 4480 Ft. önrészt biztosítja. Felhatalmazza a polgármestert a pályázat benyújtására és a pályázati program megvalósításával kapcsolatos nyilatkozatok megtételére és ügyek intézésére. Elek Város Önkormányzata pályázatot nyújt be a Dél-Alföldi Regionális Fejlesztési Tanács által meghirdetett települési önkormányzati szilárd burkolatú belterületi közutak burkolat felújítására, amelynek keretében, amelynek keretében az eleki Kígyó utca aszfaltozását kívánja megvalósítani. A pályázat támogatása esetén a beruházás összköltsége 9400 Ft., az igényelhető támogatás 5Ft. Az önkormányzat vállalja, hogy a pályázat támogatása esetén a szükséges 3008 Ft. önrészt biztosítja. Felhatalmazza a polgármestert a pályázat benyújtására és a pályázati program megvalósításával kapcsolatos nyilatkozatok megtételére és ügyek intézésére. Elek Város Önkormányzata pályázatot nyújt be a Dél-Alföldi Regionális Fejlesztési Tanács által meghirdetett települési önkormányzati szilárd burkolatú belterületi közutak burkolat felújítására, amelynek keretében, amelynek keretében az eleki Temető sor (Kétegyházi út és a temető bejárata közötti szakasz) aszfaltozását kívánja megvalósítani. A pályázat támogatása esetén a beruházás összköltsége 3000 Ft., az igényelhető támogatás 1600 Ft. Az önkormányzat vállalja, hogy a pályázat támogatása esetén a szükséges 1400 Ft. önrészt biztosítja. Felhatalmazza a polgármestert a pályázat benyújtására és a pályázati program megvalósításával kapcsolatos nyilatkozatok megtételére és ügyek intézésére. Elek Város Önkormányzata pályázatot nyújt be a Dél-Alföldi Regionális Fejlesztési Tanács által meghirdetett települési önkormányzati szilárd burkolatú belterületi közutak burkolat felújítására, amelynek keretében, amelynek keretében az eleki Bajcsy-Zsilinszky Endre utca aszfaltozását kívánja megvalósítani. A pályázat támogatása esetén a beruházás összköltsége 6000 Ft., az igényelhető támogatás 3200 Ft. Az önkormányzat vállalja, hogy a pályázat támogatása esetén a szükséges 2800 Ft. önrészt biztosítja. Felhatalmazza a polgármestert a pályázat benyújtására és a pályázati program megvalósításával kapcsolatos nyilatkozatok megtételére és ügyek intézésére. Elek város Önkormányzata képviselő-testülete úgy határozott, hogy a a Dél-Alföldi Regionális Fejlesztési Tanács által meghirdetett, a decentralizált helyi önkormányzati fejlesztési támogatási programok előirányzatai, valamint a vis maior tartalék felhasználásának részletes szabályairól szóló 12/2007. (II. 16.) kormányrendelet és a területfejlesztési célok megvalósítását szolgáló fejlesztési kezelésű előirányzatok pályázati rendszerben történő felhasználása összehangolásának rendjéről szóló 24/2003. (III. 4.) kormányrendelet alapján a helyi önkormányzatok feladatkörébe tartozó, önkormányzati tulajdonra vonatkozó fejlesztési célra támogatására pályázatot nyújt be. A fejlesztés célja: A Polgármesteri Hivatal hőszigetelési és homlokzatfelújítási munkái. Elek város Önkormányzata képviselő-testülete úgy határozott, hogy a Dél-Alföldi Regionális Fejlesztési Tanács által meghirdetett, a területi kiegyenlítést szolgáló beruházások támogatására a bel- és külterületen meglévő termelő infrastrukturális hálózatok fejlesztésére pályázatot nyújt be. A fejlesztés célja: Elek város belterületi útjainak fejlesztése a Sallai utcában. Elek város Önkormányzata képviselő-testülete a 2007. évi saját forrás összegét a 2007. évi költségvetésről szóló 1./2007. (II. 13.) Kt. sz. rendeletében biztosítja. A képviselő-testület felhatalmazza a polgármestert a pályázat benyújtására és a szükséges további jognyilatkozatok megtételére. Elek város Önkormányzata képviselő-testülete úgy határozott, hogy a Dél-Alföldi Regionális Fejlesztési Tanács által meghirdetett, a területi kiegyenlítést szolgáló beruházások támogatására a bel- és külterületen meglévő termelő infrastrukturális hálózatok fejlesztésére pályázatot nyújt be. A fejlesztés célja: Elek város belterületi útjainak fejlesztése a Bólyai, Hunyadi és Kazinczy utcákban. Elek város Önkormányzata képviselő-testülete a 2007. évi saját forrás összegét a 2007. évi költségvetésről szóló 1./2007. (II. 13.) Kt. sz. rendeletében biztosítja. A képviselő-testület felhatalmazza a polgármestert a pályázat benyújtására és a szükséges további jognyilatkozatok megtételére. Az ülés zárt üléssel folytatódott.
Lantos Mihályné

Ki a német?
A nagy francia forradalom alatt megszületett a mai értelemben vett nemzet, vagyis pl. magyar az akinek magyar az anyanyelve, kultúrája függetlenül attól, hogy milyen a társadalmi helyzete. /A középkorban nemesi nemzet létezett, így a jobbágyok sehol sem voltak a nemzet részei!/ Mint mindennel, így a nemzettel is sokan visszaéltek a történelem folyamán, aminek az lett a máig ható következménye, hogy vannak olyan országok, ahol lehet büszke lenni a származásra, és vannak olyanok is, ahol ez kevésbé fontos kérdés, sőt arra is van példa, hogy ezt a kérdést bizonyos erők túlhaladottnak is tartják! Akkor most mi lehet az igaz? Nagyon érdekes pl. a mostani francia példa, hisz Chirac leköszönő köztársasági elnök azt is fontosnak tartotta kijelenteni, hogy büszke Franciaországra. A 2007-es választások első fordulójában minden komoly jelölt épített a nemzeti érzésre, sőt Sarkozy részgyőzelmekor is elhangzott a Marseilles! A hivatalos Németország Franciaországgal ellentétben nagyon visszafogott a nemzeti kérdésben a történelmi előzmények miatt. A kérdés "kényessége" miatt különösen érdekes az, hogy a Spiegel 2007. január 22-i számában beszámolnak egy közvélemény kutatási eredményről, amely arról szól, hogy a válaszadók kiket tartanak németnek. Ilyen eredmény született: Azon állítással, mely szerint német az, aki német állampolgár, vagyis ott született, esetleg később lett az 84% értett egyet. A válaszadók 55%-a támogatta azt az állítást, hogy az a német, aki Németországban él, és ismeri a német értékeket, de nem német állampolgár. 50%-ban értettek egyet azzal, hogy német az, akinek német őseik vannak. Csak 47% tartotta fontosnak azt, hogy az a német, akinek német az anyanyelve, illetve Ausztriában és Svájcban él. Arra a kérdésre, hogy németnek vagy európainak tartja-e magát a legtöbben /65%/ németnek, /28%/ európainak, a legkevesebben /6%/ mindkettőnek vallották magukat. Azokra a hipotetikus kérdésekre, hogy mit tenne a megkérdezett akkor, ha Németország háborúba keveredne, és német területen zajlanának a katonai események, illetve Németország érdekében kockára tenné-e a saját, vagy pedig hozzátartozói életét a következő válaszok születtek: igen 47%, nem 42%. Vajon mi lehet az eredmények mögött? Erre kívülállóként szubjektívan lehetne válaszolni: Németországban a nagy számú bevándorló miatt "rákényszerülnek" a nemzeti önmeghatározásra. Érdekes az, hogy csak minden második válaszadó számára volt fontos a német eredet, pedig a mostani német törvények a nyelvtudáshoz is kötik a német állampolgárságot. Elég magas aránynak tekinthető a 47%, vagyis még most is sokan úgy gondolják a német nyelvű országok "egyek". /A kérdésekben sehol sem szerepelt a kisebbségi németség, pedig ezt is érdekes lett volna feltenni!/ Elgondolkodtató az is, hogy csak 28%-on áll a válszadók szerint az európaiság, ami egyértelműen azt bizonyítja, hogy igenis fontos a német nemzeti érzés manapság is! Az igenek és a nemek aránya egyértelműen a "közeli" II. világháborúval magyarázható. Azt is fontos megjegyezni, hogy minden közvélemény kutatáskor figyelembe kell venni a következőket: kik, miért, hogyan kérdeznek? Mindentől függetlenül elmondhatjuk azt, hogy igenis szükség van jó értelemben vett nemzeti öntudatra Magyarországon is, mert nélküle az ország problémái sehol sem oldhatók meg. Mindenkinek szüksége van ilyen erőre, amelyet ugyan megvásárolni nem lehet, de nélküle mindenki nagyon szegény lehet!
Rapajkó Tibor

MADARAK ÉS FÁK
Gondolnánk, hogy az 1900as évek elején olyan madarak mint a sasok, sólymok, uhu baglyok kártékony madaraknak számítottak. Azonban a mocsarak és erdők eltűnésével a madárvilág élőhelyének csökkenése késztette a politikusokat a cselekvésre. Párizsban 1902 márc. 19.én az európai államok egyezményt kötöttek a mezőgazdaságban hasznos madarak védelme érdekében. Az aláírók között volt Magyarország is, majd Chernel István szervezte meg, más források révén Herman Ottó korábbi (1900) kezdeményezésére 1906-ban gróf Apponyi Albert vallási és közoktatási miniszter rendelte el és így május 10.-ét nevezzük a „Madarak és fák” napjának. Stokholmban 1972-ben „Ember és bioszféra” címmel, Környezetvédelmi világkonferenciát rendeztek és június 5-ét környezetvédelmi világnappá nyílvánította az ENSZ. Magyarországon az április 22-i Föld napja inkább civil szervezetek megmozdulása, (Eleki Állat és Környezetvédő Egyesület. Fásítás a Rákóczy utca játszóterén, az önkormányzat segítségével) a júniusi világnap a kormányzati szervek ünnepe, a környezet megóvása érdekében tett munkák elismerése. (Környezetünkért díj, Környezetünkért Emlékplakett, Zöld Toll az irott sajtó, tv, rádió kategóriában). Emlékezetes környezetvédő kongresszus volt 1992-ben Rió de Janeiró-ban, melyet nagyon sok állam, többek között az Egyesült Államok sem irt alá, mely azóta is sok problémát okoz. A következő nagyobb kongresszus Londonban lesz 2007 jún. 29.-én a klímaváltozásról. Érdekes adat pl: Budapest éves szennyvize, annyi mint a Velencei tó ötszöröse, egy hektár erdő 70tonna port és más szennyeződést tisztít meg a levegőből. Ezért tűnik értelmetlen pazarlásnak mázsaszámra a kukákban végzett szórólapok terjesztése és a Föld másik végén nem kevés faanyagba kerülnek az ázsiai népek evőpálcikái. Szűkebb régiónkra visszatérve nyílt napon a biológia, vagy környezet ismeret órán az újonnan átadott szennyvíztisztító telepet a diákok (netán az eleki lakosok) is megtekinthetnék, mert így megismernék a hasznát a politikusaink szalagátvágásának. Érdekes megfogalmazások az interneten: Erdők mezők – szeméthegyek, Ma még még láthatod – veszélyeztetett élőlények címmel és ez vonatkozik szűkebb lakóhelyünkre is. Talán ha a szeméttelepre vinnék és nem az út mellé szórnák a szemetet (talán sokan nem tudják ingyen is lehet) nem törnék le a diszkó után a kisfákat, és nem lopnák az erdőből minden engedély nélkül a fákat, tisztább lenne a levegőnk. Ha nem vágnák el a gólyák nyakát és nem dobnák ki az út mellé a megunt kutyát, macskát stb, talán nem születne annyi riport, cikk, tanulmány a környezetvédelemről. Mert akik ezeket elkövetik, nem ismerik a régi mondást a Föld unokáinké, mi csak használatra kaptuk és épen, egészségesen kell nekik visszaadnunk. 
Méry Rudolf

Tisztelt Elekiek!
Szerkesztőségünk egy olyan levelet kapott amelyben Fassanok Ella (1928. november 9.-én született) unokája az édesapjával közösen kutatja az elhunyt nagymama múltját. Aki tud segíteni jelezze a Művelődési Központban vagy a szerkesztőségben. Köszönettel:
Árgyelán György  főszerkesztő
„Tisztelt Uram!
Levelemmel azért zavarom , mert nemrég elhunyt nagymamám múltja után kutatok édesapámmal. Ő eleki születésű, leányneve Fassanok Ella, 1928. november 9.-én született. Két lánytestvére volt, Fassanok Ilona és Fassanok Rozália. Édesanyjuk Atyimov Rozália, édesapjuk Fassanok Ferenc volt. A család az apa és a nagylány halála után számunkra ismeretlen okból Makóra költözött, hátrahagyva az eleki rokonokat. Nagymamám egy unokatestvérével tartotta a kapcsolatot, Bakos Klárával. Az édesapja családjáról semmit sem tudunk. Olyan embereket szeretnék találni, főként időseket, akik emlékeznek még a családra és mesélhetnének a régmúlt időkről.
Köszönettel és tisztelettel: Takácsné Vígh Melinda” (cím a szerkesztőségben)

Testvériskolák találkozója 2007
Az idén május 11-13-án került sor a testvériskolák találkozójára, melyre Borossebesről, Facsádról, Sepsiszentgyörgyről, Turnu-Severinből /Románia/ és Nagykaposról /Szlovákia/ érkeztek diákok és tanárok.
A Radványi György Középiskola most is szép és tartalmas programot állított össze erre a jeles eseményre. Pénteken, vagyis az érkezés napján Zámbó András, az intézmény igazgatója köszöntötte a vendégeket, majd pedig Tolnai Péter megyei képviselő méltatta az iskolát.
A beszédek után felléptek a művészeti iskola táncosai, akik nagy sikert arattak most is /vezetőjük. Bágy György/. Majd ezt követően a vendégek megtekintették a katolikus templomot, a kiűzetési emlékhelyet és a német tájházat. Az esti diszkó előtt a vendégek még megnézték a kétegyházi géptörténeti múzeumot is.
Szombaton délelőtt a diákok a középiskola tangazdaságában ügyességi versenyen vettek részt, délután pedig Gyula nevezeteségeivel ismerkedtek meg, amibe beletartozott a vár, de a fürdő is. A kisérő tanárok pedig ez idő alatt ellátogattak a Csaba-Expó-ra. Ez a nap a tanároknak szabadkígyósi vacsorával fejeződött be, míg a diákok ismét diszkózhattak.
Vasárnap reggel pedig mindenki kellemes élményekkel indulhatott haza.
Rapajkó Tibor

Mozgalmas május
Az idén május 3-án tartották a Radványi-napot az eleki középiskolában. Most is nagyon színvonalas volt a rendezvény, amit méltán mindenki a magáénak érezhetett. Volt pl. főző-, tánc- sportverseny is. A következő részeredmények születtek:
A legjobb táncos: 1.: 11/F, 2: 12/C, 3: 11/C A legszebb virágkompozíció: 1-2: 11/C, 12/C, 3: 11/D
Aki legjobban ismeri iskolánk névadóját: 1: 11/D, 10/D
Aki a legjobban ismeri a közlekedési szabályokat: 1: 11/E
Aki a legjobb karkötőt készíti: 1: 11/D, 2: 9/B Aki a legjobb a sportban: 1: 11/D, 11/B, 11/F
Akik majdnem megnyerték az arany fakanalat: 2: 11/A, 3: 11/C
Akik egy évig őrizhetik az arany fakanalat: 1: 11/B-A győztesek értékes napszemüvegeket és pólókat kaptak. A legtöbb üdítős kupakot gyűjtöttek: 1: 9/C /12 500/, 2: 10/D /8350/ -Ez a két osztály járult hozzá legjobban Donát gyógykezeléséhez, és ezért az intézmény igazgatója biztosítja számukra a szegedi kiránduláshoz az iskolabuszt. A végeredmény pedig a következő lett: 3. helyezett: 10/D 415 ponttal /20 
000Ft, 2. helyezett: 11/B 420 ponttal /30 000Ft/, 1. helyezett: 9/C 467 ponttal /40 000Ft/
Fájdalomdíjban a 11/C részesült. Az idei Radványi- napok a gyulai Zöldövezet koncertjével ért véget. /Azonban nagy sikert aratott a tanárokból álló dáridós fellépés is!/ Meg kell említeni a támogatókat is: a középiskola alapítványa, Elek városa,  Coca Cola, Gyulakenyér Kft., szamos és társa, Coop RT-Gyula, Maus Kft., Cio Kft., Komlós Hús Kft., Mezőker Kft., Drágos József. Végül meg kell említeni azoknak a nevét, akik erre a jeles alkalomra megtisztitották Radványi György eleki sírját: Barcsai Rózsa, Kubai Barbara, Kubai Renáta, Papp Nikolett, sánta Tamás, sánta Zsuzsanna. Május 5-én ballagtak el a végzősök a középiskolában. A hagyományoknak megfelelően az idén is a legkiemelkedőbb diák neve felkerült az úgynevezett 
bölcs bagoly "díszbotra", 2007-ben két név is, vagyis Szabó Krisztián 12/C és Ternai Attila 12/A. Most is megkoszorúzták a Radványi-emléktáblát is. Az ünnepély a későbbiekben a sportcsarnokban folytatódott. Zámbó András, a  középiskola igazgatója beszédében többek között kiemelte azt, hogy ezen a napon meg kell köszönni a szülőknek a bizalmat, hogy gyermekeiket ebbe az  iskolába íratták be. Az itt megszerzett tudás jó alapot nyújt a későbbiekben, de szükség van annak fejlesztésére is. Az igazgató is megdicsérte a legkiválóbb tanulókat: Szabó Krisztiánt, Gesztesi Dezsőt és  Szabó Juditot. A ballagást megtisztelte jelenlétével Elek város polgármestere Pluhár László és Tolnai Péter, megyei képviselő is. Május 7-től viszont már az írásbeli érettségi vizsgák kezdődnek...
Rapajkó Tibor

Szabó Katalin Zsófia: Útban a határ felé

A könny már lecsordult orcádon,
az életed bevégeztetett…
A tinta szárad a sors lapjain,
de a múltad nem a végzeted!
Más színeket ne szégyellj Te,
indulj és harcolj, hisz Benned ég!
Azt a szót már kimondtad, hát indulj,
forrón higgy, repülj s vissza ne lépj!

A szó ennyi volt:  Akarom!
S a pehely lelkem betonná vál’.
Az első kanyar, s már mögöttem a múlt…
Majd előttem, elől a határ…
De ajkam ne kiálts, némulj,
meg ne rezdülj te ingatag kéz!
Feszítsd szét vasláncaidat szívem!
Szemem nem lát, csak távolba néz.

De a szívem rég tudja azt,
mit a szem meglátni képtelen.
Forrón tűz a Nap, ám forróbb a vágy,
és izzik, izzik a végtelen….
Az agg föld is beleremeg…
Hát vetkőzd le gátlásaidat
(most levegőt kapsz végre, te forró)
te tengerfenék-mély gondolat!

A fehérbor is lehet olyan egészséges, mint a vörös 
Tudósok kísérletek alapján bebizonyították, hogy a szőlő húsa ugyanolyan egészségesen hat a szívre, mint annak héja. A múlt évben az American Chemical Society Journal of Agricultural & Food Chemistry című folyóiratában megjelent tanulmány arról számolt be, hogy a vörösbor egészségesebb a szívnek, mint a fehér.    Az eddig megjelent tanulmányok szerint a szőlő szívet védő összetevők – a polyphenol-antioxidánsok – megtalálhatók a gyümölcs héjában és magjában is. A szőlő vörös színanyagot tartalmazó héja keveredik a szőlő húsával, a vörösbor készítése során. Ahhoz, hogy fehérbort kapjunk, a szőlőhéjat külön kell választani a húsától. Emiatt hiszik sokan, hogy a vörösbor és a vörös szőlő leve kedvezőbben befolyásolja a szív működését. „Bár további tanulmányok szükségesek ahhoz, hogy azonosítani tudjuk, a szőlő húsának mely összetevői rendelkeznek szívvédő tulajdonsággal, legjobb tudomásunk szerint a mi tanulmányunk során bizonyosodott be először, hogy a szőlő húsa épp annyira védi a szívet, mint a szőlő héja” - nyilatkozta a kutatás vezetője. Dipak K. Das (Connecticut-i Orvosi Egyetem) vezette kísérletsorozatban a Milánói Egyetem munkatársai és számos neves olasz kutatóintézet is részt vett.  
Közzétette: arlan

Fociról szólva
Manapság, ha az ember meghallgat egy egészséggel /is/ kapcsolatos, vagy azzal foglalkozó műsort a rádióban, a testmozgás mindenképpen terítékre kerül. A rendszeres mozgás elsősorban a megelőzésben játszik megdönthetetlen szerepet. Mindennek ellenére viszonylagosan kevesen vállalkoznak arra, hogy napi programjukba iktassák a testedzést, erre valahogy nem jut idő, vagy inkább az akarat csontosodik meg. Mondjuk ki bátran, csak a legbátrabbak, a sporttal megszállottak kezdeményeznek egyéni megmozdulásokat, a többségnek viszont segítség kell, számukra elengedhetetlen a közös program ajánlata. Ennek kivitelezése a legtöbb esetben pénzzel jár. Anyagiakban viszont nem sok településen dúskálnak, ha valakinek mégis lenne kellő bátorsága felkeresni az illetékeseket, széttárt karokkal és panaszáradattal szembesülne: járdára, útra, intézményre stb.-re kell a pénz, persze, ha lenne pénz, dehát nincs … Az ország átlag élethossza pedig évekkel kevesebb az Európai Uniónál, ezért van aztán óriási jelentősége egy-egy szélesebb népréteget is megmozgató sportrendezvénynek, még az alkalmanként megrendezésre kerülők is példaértékűek, a folyamatosak pedig felbecsülhetetlenek. Itt a városban, hála a sportszervezők fáradhatatlan, eredményes munkájának, jegyeznek egy ilyen jellegű megmozdulást: „Vigyikán János” nevével fémjelzett teremlabdarúgó –bajnokságot. A közelmúltban befejeződött küzdelemsorozat sorrendben a hetedik volt. A seregszemlére évek óta lankadatlan az érdeklődés és mint láthatjuk nem csak a város foci iránti érdeklődők részéről, de a környező településekről is szép számmal vesznek részt a hétről hétre megrendezésre kerülő fordulók találkozóin. Mivel több mint tíz csapatról van szó, ez számokban azt jelenti, hogy több mint ezer érdeklődővel számolhatunk, és akkor még nem beszéltünk a nézőkről, akiknek mindez kellemes kikapcsolódást jelent. Mindent összegezve köszönet illeti Hoffmann Ferenc és Dávid Rémusz, a Dr.Mester György Általános Iskola keretén belül működő DSE szakosztály két tagjának áldozatos munkáját. Remélhetőleg a bennük lévő lelkesedés, kitartás az elkövetkező esztendőkre is garancia lehet arra, hogy ez a nemes sportrendezvény színes színfoltot jelentsen a város sportéletében.
-bernát-

Békés Araddal együtt
Békés megye képviselő-testülete elfogadta az Arad-Békés Megyei Vegyes Bizottság és Albizottságai felállítására vonatkozó előterjesztést. Ezt az Arad Megyei Tanáccsal való “együttműködési megállapodás” aláírása előzte meg. Az elmúlt időszakban a romániai féllel lefolytatott szakmai egyeztetések során – a bizottságok létrehozásának módjáról kialakult konszenzus alapján – Domokos László, a Békés Megyei Közgyűlés elnöke javaslatot tett, mellyel egyetértettek a felek. Ezek szerint a bizottság tagjait Békés megye képviselő-testületének és Arad Megye Tanácsának (volt) alelnökei és bizottsági elnökei alkotják, összesen 8-8 fő. A bizottsági ülések száma éves szinten négy, emellett egyéb találkozókra is sor kerülhet. A Békés megyei delegáltak: Dr. Jeszenszky Géza, Gajda Mihály (pénzügyi és területfejlesztési bizottság), Hamza Zoltán (környezetgazdálkodási, turisztikai és ügyrendi bizottság), Gécs László (gazdasági bizottság), Szilágyi Menyhért (művelődési, oktatási, sport bizottság), Dr. Csaba István (szociális és egészségügyi bizottság), Dr. Kulcsár László (mezőgazdasági és vidékfejlesztési bizottság), Tolnai Péter (nemzeti és etnikai kisebbségi, vallásügyi, ifjúsági bizottság).
Az albizottságok a szakmai együttműködést biztosítják, tagjaik a megyei önkormányzati hivatalnak a főjegyző által, elnöki egyetértéssel kijelölt munkatársai. A hét albizottságot az együttműködési területek csoportosítása alapján hozzák létre. Ezek: gazdasági élet, kis- és középvállalkozások – területfejlesztés, közigazgatás – kultúra, sport, turizmus – környezetvédelem, infrastruktúra – szociális gondoskodás, gyermekvédelem – civil társadalom, szakoktatás – határ menti együttműködés.
Domokos László, Békés Megyei Közgyűlés elnöke

Mi újság van a foci csapat táján?
A jelenlegi tabella állása:
1.	Körösladány	15	2	3	54-11	47	
2.	P.földvár	12	4	4	64-31	40	
3.	Csorvás	10	8	2	50-32	38	
4.	Gyula II.	11	4	5	42-25	37	
5.	Kétegyháza	11	3	6	47-24	36	
6.	Okány	11	3	7	44-50	36	
7.	Dombegyház	10	2	9	43-39	32	
8.	Elek	8	3	10	29-33	27	
9.	B. Sámson	5	5	10	32-40	20	
10.	Kunágota	6	1	13	37-53	19	
11.	Lőkösháza	4	6	10	18-35	18	
12.	Kevermes	4	3	14	25-67	15	
13.	Nagykamarás	1	4	15	16-62	7	
A mintegy 200 fős szurkológárda igen szomorúan nyugtázta, hogy Elek város csapata kikapott a 21. helyen álló Kevermes csapatától. Ennek okairól a szakosztályelnök Ifj. Szabó Bálint nem részletezte a történteket, sportszerűen gratulálta másik félnek a győzelemhez. Úgy látszik benne él a sportember, aki elfogadja azt, hogy győzzön a jobb. Reméljük a folytatásban szebb, jobb eredményekkel örvendeztetnek meg bennünket, szurkolókat. Sok sikert és a tabellán való előrelépést kíván:
Lantos Mihályné